CELEX: 52013DP0292
Language: fi
Date: 2013-07-02 00:00:00
Title: Euroopan parlamentin päätös 2. heinäkuuta 2013 Marine Le Penin parlamentaarisen koskemattomuuden pidättämistä koskevasta pyynnöstä (2012/2325(IMM))

26.2.2016   
            
            
               FI
            
            
               Euroopan unionin virallinen lehti
            
            
               C 75/169
            
         P7_TA(2013)0292
   Marine Le Penin parlamentaarisen koskemattomuuden pidättämistä koskeva pyyntö
   Euroopan parlamentin päätös 2. heinäkuuta 2013 Marine Le Penin parlamentaarisen koskemattomuuden pidättämistä koskevasta pyynnöstä (2012/2325(IMM))
   (2016/C 075/27)
   
      Euroopan parlamentti, joka
   
               —
            
            
               ottaa huomioon Ranskan tasavallan oikeusministeriön 26. marraskuuta 2012 välittämän pyynnön Marine Le Penin parlamentaarisen koskemattomuuden pidättämiseksi, joka liittyy Lyonin muutoksenhakutuomioistuimen yleisen syyttäjän 7. marraskuuta 2012 esittämään pyyntöön, josta ilmoitettiin täysistunnossa 10. joulukuuta 2012,
            
         
               —
            
            
               kuultuaan Euroopan parlamentin jäsen Bruno Gollnischia Marine Le Penin puolesta työjärjestyksen 7 artiklan 3 kohdan mukaisesti,
            
         
               —
            
            
               ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
            
         
               —
            
            
               ottaa huomioon Euroopan unionin tuomioistuimen 12. toukokuuta 1964, 10. heinäkuuta 1986, 15. ja 21. lokakuuta 2008, 19. maaliskuuta 2010, 6. syyskuuta 2011 ja 17. tammikuuta 2013 antamat tuomiot (1),
            
         
               —
            
            
               ottaa huomioon Ranskan tasavallan perustuslain 26 pykälän,
            
         
               —
            
            
               ottaa huomioon työjärjestyksen 6 artiklan 2 kohdan ja 7 artiklan,
            
         
               —
            
            
               ottaa huomioon oikeudellisten asioiden valiokunnan mietinnön (A7-0236/2013),
            
         
               A.
            
            
               ottaa huomioon, että Lyonin muutoksenhakutuomioistuimen yleinen syyttäjä on esittänyt Euroopan parlamentin jäsenen Marine Le Penin koskemattomuuden pidättämistä koskevan pyynnön, joka liittyy väitettyä rikosta koskeviin oikeustoimiin;
            
         
               B.
            
            
               ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 9 artiklassa todetaan, että jäsenillä on oman valtionsa alueella kansanedustajille myönnetty koskemattomuus;
            
         
               C.
            
            
               ottaa huomioon, että Ranskan tasavallan perustuslain 26 pykälässä määrätään, että Ranskan parlamentin jäseniin ei voida soveltaa oikeustoimia heidän tehtäviään hoitaessaan ilmaisemiensa mielipiteiden tai äänestysten perusteella;
            
         
               D.
            
            
               ottaa huomioon, että Marine Le Peniä syytetään yllytyksestä vihaan, syrjintään tai väkivaltaan ihmisryhmää kohtaan heidän uskontonsa perustella, joka Ranskan lainsäädännön, nimittäin 29. heinäkuuta 1881 annetun lain 24 pykälän 8 momentin, 23 pykälän 1 momentin ja 42 pykälän sekä 29. heinäkuuta 1982 annetun lain 82-652 93 pykälän kolmannen luetelmakohdan mukaan on rikos, josta rangaistukset on säädetty 29. heinäkuuta 1881 annetun lain 24 pykälän 8, 10, 11 ja 12 momentissa sekä rikoslain 131 pykälän 26 momentin 2 ja 3 alamomentissa;
            
         
               E.
            
            
               panee merkille, että väitetyllä teolla ei ole suoraa ja ilmeistä yhteyttä Marine Le Penille Euroopan parlamentin jäsenenä kuuluvien tehtävien hoitamiseen eikä se liity mielipiteisiin tai äänestyksiin, joita hän on esittänyt tai suorittanut Euroopan parlamentin jäsenen tehtäviään hoitaessaan Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitetulla tavalla;
            
         
               F.
            
            
               katsoo, että syytökset eivät liity Marine Le Penin asemaan Euroopan parlamentin jäsenenä;
            
         
               G.
            
            
               katsoo, ettei ole syytä epäillä tarkoitushakuista syytettä (fumus persecutionis);
            
         
               1.
            
            
               päättää pidättää Marine Le Penin parlamentaarisen koskemattomuuden;
            
         
               2.
            
            
               kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Ranskan tasavallan oikeusministerille ja Marine Le Penille.
            
         
      (1)  Asia 101/63, Wagner v. Fohrmann ja Krier, tuomio 12.5.1964 (Kok. 1964, s. 387, Kok. Ep. I, s. 203), asia 149/85, Wybot v. Faure ym., tuomio 10.7.1986 (Kok. 1986, s. 2391, Kok. Ep. VIII, s. 729), asia T-345/05, Mote v. parlamentti, tuomio 15.10.2008 (Kok. 2008, s. II-2849), yhdistetyt asiat C-200/07 ja C-201/07, Marra v. De Gregorio ja Clemente, tuomio 21.10.2008 (Kok. 2008, s. I-7929), asia T-42/06, Gollnisch v. parlamentti, tuomio 19.3.2010 (Kok. 2010, s. II-1135), asia C-163/10, Patriciello, tuomio 6.9.2011 (Kok. 2011, s. I-7565) ja yhdistetyt asiat T-346/11 ja T-347/11 Gollnisch v. parlamentti, tuomio 17.9.2013 (ei vielä julkaistu oikeustapauskokoelmassa).